Galek, Karol, poslanec NR SR (2022-10-07):
Tak ešte raz, pekné ráno. Opäť druhý zákon, ktorý sme na ministerstve pripravovali viac ako dva roky. Naozaj sa jedná o transpozíciu RED trojky, Renewable energy directive, snažili sme sa naozaj vyjsť trhu s obnoviteľnými zdrojmi čo najviacej v ústrety, aby naozaj sme mali týchto v najbližšej dobe čo najviacej a najmä, aby sme odstránili mnohé bariéry, ktoré boli predtým identifikované. A boli to dva roky workshopov, diskusií, zapracovávania rôznych pripomienok, a teda opäť tá paradoxná situácia, kedy niečo, čo som chystal na ministerstve, tak teraz o tom sám budem hlasovať a môžem povedať, že na tento zákon som obzvlášť pyšný. Mala to byť taká vlajková loď ministerstva minimálne v oblasti energetiky aj spolu vlastne s celou transpozíciou zimného energetického balíčka, ale celé nám to prebila energetická kríza. Každopádne nič to nemení na tom, že tento zákon reflektuje aj na súčasnú situáciu a naozaj zapracované sú tam viaceré body, ktoré pomôžu napríklad pri zvyšovaní podielov obnoviteľných zdrojov za tým účelom, aby sme sa napríklad zbavili závislosti na dovoze niektorých energetických komodít z iných krajín, ako je aj agresor Rusko, ktoré vyvolalo vojnu na Ukrajine. Dovolím si troška z môjho pohľadu zhrnúť, že čo sú pre mňa také tie hajlajty v rámci tohto zákona o podpore obnoviteľných zdrojov a vysoko účinnej kombinovanej výrobe elektriny a tepla. Dovolím si povedať, že tým základným predpokladom, alebo to, čo tu bolo dlho blokované, alebo prečo nemohli možno niektorí výrobcovia z obnoviteľných zdrojov plnohodnotne využívať všetky benefity, ktoré sú im poskytované takýmto výrobcom aj v zahraničí, bol, že sme tu nemali napríklad register obnoviteľných plynov. Tento zavádzame, bude možný nákup záruk pôvodu obnoviteľných plynov zo zahraničia a takisto toto bude možno aj predávať do zahraničia. To znamená, naozaj kto chce byť zelený, a teraz myslím najmä na tých spotrebiteľov, tak omnoho ľahšie sa dostane k takýmto zárukám, tie budú obchodovateľné a možno už nebudú ďalej potrebné, a koniec koncov to sme už ani nepreferovali, žiadne priame podpory, ktoré v minulosti viedli k rôznym podozreniam z korupcie alebo politikárčenia. Takisto v rámci zákona sa zavádzajú nové kritériá udržateľnosti pre biomasu. Keď si pamätáte, ešte v minulom volebnom období to bol biomasaker, ktorý sme v parlamente úspešne stopli a na toto nadväzujú aj nové zmeny v rámci zákona, ktoré boli konzultované napríklad aj s lesoochranárskym združením VLK, konkrétne pánom Lukáčom, a teda tie posledné obavy sú vyriešené aj v tých návrhoch, ktoré prišli z OLAF-u. Pre mňa takou tou čerešničkou na torte je tzv. prosumer, čiže aktívny odberateľ. Dodnes mnohí z vás možno ste videli rôzne fotovoltaiky na strechách aj rodinných domov, ktorí vyrábajú takúto elektrinu pre vlastnú spotrebu, niečo dodávajú aj do siete v prípade prebytkov. Týmto sa postavenie takýchto výrobcov výrazne posilní. Čiže po vzore európskej legislatívy dostávame pojem prosumer naozaj na európsku úroveň. V prípade lokálneho zdroja, ten sme už poriešili v rámci novely ešte v apríli tohto roku, kedy lokálny zdroj, teda niečo, čo si mohol výrobca elektriny nainštalovať, teda nainštalovať na strechu a vyrábať z toho elektrinu pre vlastné použitie, tak tento sme uvoľnili v tom duchu, že už neplatila žiadna hranica 500 kW, ale inou hranicou bola tzv. maximálna rezervovaná kapacita. To znamená, keď si niekto niečo spotrebuje, teda vyrobí, tak nech si to aj spotrebuje v plnom objeme. No a súčasne ak niečo predá do siete alebo dodá do siete, nech si s tým robí prakticky, čo chce, pretože veľa výrobcov ten limit desiatich percent, ktorý dovtedy platil, veľmi obmedzoval. A boli to najmä takí, ktorí naozaj nebežali v 24-hodinovej prevádzke, častokrát to mohli byť aj školy, ale niekedy aj domácnosti, pretože lokálny zdroj je aj o domácnostiach. Takisto je tu pozmeňovací návrh, ktorý má pripravený aj môj kolega Peťo Kremský, kde sa lokálny zdroj teda debyrokratizuje, keď si to tak dovolím povedať, až na úroveň 100 kW bez stanoviska, bez vzdušnej distribučnej sústavy, pokiaľ je ale aj takýto zdroj oddelený galvanicky od sústavy. Ja si myslím, že toto opäť je niečo, čo výrazne pomôže. Takisto sme to pripravili ešte na ministerstve, Peťo si to osvojil, dokonca zvýšil, zdvojnásobil tú hranicu z 50 kW, ktoré sme tam my dávali, dal to na sto, čo je úplne super. Otázka je, ako si s tým aj poradia distribučky, ale tak sme Národná rada, sme zákonodarci. Takže ja si, ja som presvedčený, že zvyšovanie podielu obnoviteľných zdrojov je dobré a toto je určite cesta, ktorá tomu pomôže. No a v prípade obnoviteľných zdrojov sú tu aj komunity vyrábajúce energiu z obnoviteľných zdrojov a túto si navzájom zdieľajú. Čiže nie je to iba o tom, že ja si vyrobím elektrinu u seba a sám si ju spotrebujem, ale viem si ju v rámci komunity aj prezdieľať, posunúť. Opäť model, ktorý je úplne bežný v zahraničí a ktorý takisto, verím, podporí aj tie menšie inštalácie, ktorých príbytok očakávame. No a v prípade tepla, pretože takisto tento zákon sa venuje zákonu o tepelnej energetike, zvyšujeme podiel obnoviteľných zdrojov. Takže nielen, obnoviteľné zdroje nie sú len o elektrine. Obnoviteľné zdroje sú aj o teple a práve aj v tom teple je potrebné, aby sme sa v čo najvyššej miere odstrihli od tých rôznych dodávok energií a tepla, ktoré sú vyrábané z Ruska, ktoré, bohužiaľ, do značnej miery stále k nám tečú alebo teda sme dostávali aj z Ruska. Takisto sa v zákone podporuje rozvoj decentralizovanej tepelnej energetiky, teda výroba individuálnych zdrojov tepla z OZ a ich pripájanie do centrálnych, centrálneho zásobovania teplom, to je taký ten výkup, kedy ak máte prebytky, napríklad dáte si na strechu solárne kolektory, budete mať prebytky, tak tieto bude možné dodať aj priamo do sústavy, na ktorú je takáto bytovka pripojená. To znamená, ochraňujú sa aj existujúce CZT systémy tým štýlom, že títo ľudia sa nebudú mať motiváciu od nich odpájať, ale, naopak, po vybudovaní nového zdroja budú súčasťou takéhoto systému a budú svoje prebytky vedieť efektívne využiť. No a potom je to aj povinnosť prechodu na účinné CZT, to znamená naozaj systém, ktorý od nás vyžaduje aj Európska komisia, aby to bolo od toho roku 2025, to znamená, aby viac ako 50 % tepla z obnoviteľných zdrojov bolo odpadové teplo alebo, z obnoviteľných zdrojov alebo odpadové teplo, alebo 75 % z vysoko účinnej komunálnej výroby elektriny a tepla, prípadne 50 % ich kombináciou. Toto sú za mňa také tie hajlajty k zákonu, ktorý naozaj na ministerstve sme veľmi intenzívne pripravovali aj napriek všetkým okolnostiam, ktoré sa vynorili v súvislosti s energetickou krízou, ale chcel by som veľmi pekne z tohto miesta poďakovať mojim kolegom, ktorí na ministerstve na tomto pracovali, či už je to riaditeľ sekcie energetiky pán Ján Petrovič, alebo riaditelia odborov Martin Pitorák, Alenka Žáková či Lenka Ferenčáková, ale obzvlášť v prípade obnoviteľných zdrojov veľké poďakovanie patrí aj Jurajovi Novákovi, no a nezastupiteľnú úlohu tu zohral aj Boris Balogh, riaditeľ právneho oddelenia. No a moji poradcovia Rasťo Hanulák, Matej Slezák, jednoducho toto bol tím, na ktorých to celé stálo. A naozaj som presvedčený, že tento zákon výrazným spôsobom podporí ďalší rozvoj obnoviteľných zdrojov nielen v elektroenergetike, ale aj v teplárenstve, a som presvedčený, že títo ľudia by mali dostať za toto poďakovanie aj v tomto pléne. A v neposlednom rade by som chcel poďakovať aj novému ministrovi Karlovi Hirmanovi za to, že priniesol tento zákon do druhého čítania, takisto za pripomienky, ktoré podal k jednotlivým pozmeňovacím návrhom, ktoré boli podané. Možno aj za to, že aj vďaka nemu takýmto spôsobom, verím, tento zákon bez problémov dneska prejde parlamentom. Ja by som si ale dovolil ešte prečítať jeden pozmeňujúci návrh, ktorý sa týka práve centrálneho zásobovania teplom. Dovolím si ho najprv odôvodniť a potom poprosím o zastavenie času, aj keď je to krátky pozmeňovák, takže bez problémov to stihnem do tých desiatich minút. Dnes v prípade výstavby nového zdroja, ktorý sa má vybudovať na území napríklad obce, tak je potrebné, aby k nemu vydala... (Prerušenie vystúpenia predsedajúcim.)